Place l’Hôtel-de-Ville ja Pariisin kaupungintalo.
Näkymä Place de l’Hôtel-de-Villeltä etelään, taustalla Notre Damen katedraali. Kaupungintalo jää kuvan ulkopuolelle vasemmalle.
**Place de l’Hôtel-de-Ville** (virallisesti **Place de l’Hôtel-de-Ville – Esplanade de la Libération**) on aukio Pariisin keskustassa Pariisin kaupungintalon eli Hôtel-de-Villen edustalla Seinen pohjoisrannalla, 4. arrondissementin alueella. Aukiolla järjestetään monenlaisia tapahtumia ja näyttelyitä.

Nimet
-----

Aukion alkuperäinen nimi on *Place de Grève*, mutta usein siitä on käytetty lyhyesti nimeä *La Grève*. Nimi johtuu ranskan kielen hiekkarantaa tai hiekkasärkkää tarkoittavasta sanasta *grève*, sillä aukio oli alkujaan rakennettu joen varressa olleen hiekkarannan paikalle. Vuonna 1803 aukio sai sen laidalla olevan kaupungintalon mukaan nimen nimen *Place de l'Hôtel de ville*.

Aukion viralliseksi nimeksi muutettiin vuonna 2013 Pariisin pormestari Bertrand Delanoën aloitteesta *Place de l’Hôtel-de-Ville – Esplanade de la Libération*. Nimen jälkimmäinen osa "Vapautuksen Esplanadi" viittaa vuoden 1944 Pariisin vapautukseen. Kenraali Charles de Gaulle piti välittömästi vapautuksen jälkeen 25. elokuuta 1944 kaupungintalon parvekkeella kuuluisan puheen pariisilaisille.

Historia
--------

Aukio oli aikoinaan Pariisin tärkein teloituspaikka, jossa järjestettiin hirttäjäisiä ja roviolla polttamisia. Täällä teloitettiin muun muassa vuonna 1610 Ranskan kuningas Henrik IV:n murhannut François Ravaillac, joka revittiin hevosilla neljään osaan. Ensimmäinen raatihuone rakennettiin aukion laidalle Étienne Marcelin aikana vuonna 1357. Nykyinen kaupungintalo on vuosina 1873–1892 rakennettu kopio 1500-luvulla rakennetusta edellisestä kaupungintalosta, joka tuhoutui tulipalossa Pariisin kommuunin kukistamisen yhteydessä vuonna 1871. Aukio muutettiin kokonaan jalankulkualueeksi vuonna 1982.

Aukio toimi kauan myös työttömien vakinaisena kokoontumispaikkana, josta varsinkin tilapäisiin töihin tekijöitä etsivät saattoivat sellaisia helposti löytää. 1800-luvulla paikalle kokoontuivat usein myös lakkoon ryhtyneet työläiset. Tämä johti siihen, että paikan nimenä käytetty ranskan kielen sana *grève* merkitsee nykyisin myös lakkoa.

Lähteet
-------

1. 1 2  Hôtel de Ville *equipement.paris.fr*. Viitattu 22.5.2016. (ranskaksi)
2. 1 2 3  Edwin Hagfors: *Ranskalais-suomalainen sanakirja*, s. 496, hakusana grève (jonka kohdalla mainitaan myös paikannimi La Grève). Suomalaisen kirjallisuuden seura, 1914.
3. ↑  Paris: la place de l'Hôtel de Ville devient l'Esplanade de la Libération (ranskaksi) L’Express 22.4.2013. Viitattu 22.5.2016.
4. ↑  *Kaupunkikirjat: Pariisi* (suom. Ilkka Rekiaro), s. 102. Kuudes, uudistettu painos. WSOY, Helsinki 2009. Alkuteos *Travel Guides Paris*, julkaistu ensimmäisen kerran Isossa-Britanniassa 1993, Dorling Kindersley Ltd, Lontoo.
5. ↑  L'Hôtel de Ville de Paris (ranskaksi) Paris1900. Viitattu 22.5.2016.
6. ↑  Paris City Hall (kohta Place de Grève) *frenchmoments.eu*. Viitattu 23.5.2016.
7. ↑  Les experessions françaises décortiquées: faire grève *expressio.fr*. Viitattu 23.5.2016. ranskaksi

Aiheesta muualla
----------------

* Kuvia tai muita tiedostoja aiheesta **Place de l’Hôtel-de-Ville** Wikimedia Commonsissa